  Майя Бывальцева Улосвыл, муниципалкуспо но интыысь сюресъёсты тупатонъя кельтонтэм ужъёсты Удмуртия быдэсак быдэстӥз. Со сярысь верамын Россиысь транспортъя министерстволэн сайтаз. Асьме элькун сяна, пуктэм ужпумез быдэстӥзы Архангельскын, Костромаын, Вологда, Киров, Рязань, Тамбов но Челябинск улосвылъёсын. Интыысь автотрассаосты выльдон понна Удмуртия таяз арын 700 миллион манет кутӥз: федерал центрысь 320, улосвыл коньдэтысь 380 миллион манет котыр. Со чотын Алнаш, Можга, Балезино, Дэбес но мукет ёросъёсын сюресъёс выльдэмын. Россиысь транспортъя министр Максим Соколов верамъя, улосвыл сюрес возёслы кун юрттэт сётон понна 2016-тӥ арлы федерал коньдэтын 149 миллиард манет чакламын вал, со пӧлысь 43 миллиард 300 миллионэз субсидиос но 105 миллиард 700 миллионэз — каньдэткуспо мукет трансфертъёс сямен. «Трансфертъёсъя ужамлы йылпумъянъёс «Кышкыттэмлыко, но ӟечлыко сюресъёс» ӵектосъя грантъёсты люкон дыръя одно ик лыдэ басьтӥськозы», — вераз министр. 2016-тӥ арын Удмуртилэн сюресъёсъя фондаз нырысьсэ 8 миллиард 200 миллион манет люканы кылдӥз. Вераны кулэ, со коньдон автомобиль сюресъёсты лэсьтыны но выльдыны сяна, соосты возьыны но кутӥське. Элькунысь транспортъя но сюрес возёсъя министерствоын ивортэмзыя, тол вакытэ ужан понна йӧвалеген нюръяськон суретъёс тырмыт басьтэмын ни, техника дасямын. Тегъёс: Авто Ижкар Транспорт Удмуртия сюресъёс транспортъяносюресвозёсъяминистерство  